জমিয়াতুল মোদার্রেছীন একটি অরাজনৈতিক সংগঠন উল্লেখ করে ইসলামী চিন্তাবিদ এ এম এম বাহাউদ্দীন বলেন, জন্মলগ্ন থেকেই জমিয়াতুল মোদার্রেছীন দলমত নির্বিশেষে মাদারাসা শিক্ষকদের ভাগ্যের উন্নয়নে কাজ করে যাচ্ছে। এ সংগঠন কখনো কোন রাজনৈতিক ফায়দা লোটার চেষ্টা করেনি; কোনো রাজনৈতিক দলের লেজুরবৃত্তি করেনি। ভবিষ্যতেও আমরা কারো লেজুরবৃত্তি করবো না। তিনি বলেন, প্রধানমন্ত্রী শেখ হাসিনা, শিক্ষামন্ত্রী নুরুল ইসলাম নাহিদ ও পরিকল্পনা মন্ত্রী আ হ মোস্তফা কামালকে মাদরাসা শিক্ষকদের জাতীয়করণের দাবির বিষয়টি ইতোমধ্যেই অবহিত করা হয়েছে। তিনি সমাবেশে উপস্থিত সকলকে মাদরাসা শিক্ষার মান উন্নয়নসহ সামগ্রীক বিষয়ে ঐক্যবদ্ধ থাকার আহবান জানান।